ประกาศกระทรวงการคลัง เรื่อง การกู้เงินสำหรับโครงการเพื่อการวางระบบบริหารจัดการน้ำและสร้างอนาคตประเทศ พ.ศ. 2555 ในปีงบประมาณ 2556 ครั้งที่ 1

ประกาศกระทรวงการคลัง
ประกาศกระทรวงการคลัง
เรื่อง
การกู้เงินสำหรับโครงการเพื่อการวางระบบบริหารจัดการน้ำ
และสร้างอนาคตประเทศ
พ.ศ. ๒๕๕๕
ในปีงบประมาณ
๒๕๕๖ ครั้งที่ ๑[๑]
 

เพื่อให้เป็นไปตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ ประกอบกับมาตรา ๑๒ แห่งพระราชกำหนดให้อำนาจกระทรวงการคลังกู้เงินเพื่อการวางระบบบริหารจัดการน้ำและสร้างอนาคตประเทศ
พ.ศ. ๒๕๕๕ กระทรวงการคลังขอประกาศให้ทราบทั่วกันว่า

กระทรวงการคลังโดยอนุมัติคณะรัฐมนตรี อาศัยอำนาจตามความในมาตรา ๓
แห่งพระราชกำหนดให้อำนาจกระทรวงการคลังกู้เงินเพื่อการวางระบบบริหารจัดการน้ำและสร้างอนาคตประเทศ
พ.ศ. ๒๕๕๕ จึงได้ดำเนินการกู้เงิน โดยมีรายละเอียดและเงื่อนไข ดังต่อไปนี้

๑. ผู้ให้กู้ :
ธนาคารออมสิน และธนาคารกรุงไทย จำกัด (มหาชน) วงเงินกู้รวมทั้งสิ้น ๑๕,๓๙๓.๐๐ ล้านบาท (หนึ่งหมื่นห้าพันสามร้อยเก้าสิบสามล้านบาทถ้วน)

๒. วัตถุประสงค์ในการกู้
: เพื่อนำมาใช้ในโครงการเพื่อการวางระบบบริหารจัดการน้ำและสร้างอนาคตประเทศ

๓. รายละเอียดเงื่อนไข
:
๓.๑ อัตราดอกเบี้ยเท่ากับอัตราดอกเบี้ยอ้างอิง
(อัตราต่ำสุดของอัตราดอกเบี้ยเงินฝากประจำ ๖ เดือน ประเภทบุคคลธรรมดา เฉลี่ย ๗ วัน
ของธนาคารพาณิชย์ขนาดใหญ่ ๔ แห่ง (FDR) ตามประกาศธนาคารแห่งประเทศไทย)
บวกด้วย Spread โดยปรับอัตราดอกเบี้ยทุก ๖ เดือน
หากอัตราดอกเบี้ยอ้างอิงมีการเปลี่ยนแปลง การคำนวณดอกเบี้ยใช้หลักเกณฑ์หนึ่งปีมี
๓๖๕ วัน แล้วนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง โดยดอกเบี้ยงวดแรกมีอัตราดอกเบี้ยเท่ากับอัตราดอกเบี้ยอ้างอิง
บวก Spread เฉลี่ย ร้อยละ ๑.๔๔ ต่อปี
๓.๒ กระทรวงการคลังจะทยอยเบิกเงินกู้ นับตั้งแต่วันที่ ๑ พฤษภาคม
๒๕๕๖ ถึงวันที่ ๓๐ เมษายน ๒๕๕๗ โดยจะเบิกที่อัตราดอกเบี้ยต่ำสุดก่อน
โดยจะแจ้งให้ผู้ให้กู้ทราบล่วงหน้าไม่น้อยกว่า ๒ วันทำการ
๓.๓ การชำระดอกเบี้ย
กระทรวงการคลังจะชำระดอกเบี้ยเงินกู้ให้ผู้ให้กู้ ทุกงวด ๖ เดือน
ในวันที่ ๑ พฤษภาคม และวันที่ ๑ พฤศจิกายน ของทุกปี โดยจะชำระดอกเบี้ยงวดแรก
ในวันที่ ๑ พฤศจิกายน ๒๕๕๖ และชำระดอกเบี้ยงวดสุดท้ายพร้อมต้นเงินกู้ ณ วันสิ้นสุดสัญญาเงินกู้
การชำระดอกเบี้ยงวดแรกกระทรวงการคลังจะใช้อัตราดอกเบี้ยอ้างอิง
เฉลี่ย ๗ วัน ตั้งแต่วันที่ ๑๕ - ๒๑ มีนาคม ๒๕๕๖ เป็นฐานในการคำนวณ
สำหรับอัตราดอกเบี้ยในงวดต่อไป ๆ จะใช้อัตราดอกเบี้ยอ้างอิง เฉลี่ย ๗ วัน ก่อน ๒
วันทำการ ก่อนวันครบกำหนดชำระดอกเบี้ยเพื่อใช้คำนวณดอกเบี้ยในช่วงระยะเวลา ๖
เดือนถัดมา
๓.๔ การชำระต้นเงิน
กระทรวงการคลังจะชำระคืนต้นเงินกู้ทั้งจำนวน ณ
วันสิ้นสุดสัญญากู้ยืมเงิน คือ วันที่ ๑ พฤษภาคม ๒๕๖๐
๓.๕ การชำระหนี้ก่อนกำหนด
กระทรวงการคลังสามารถชำระคืนเงินกู้ก่อนครบกำหนดได้ทั้งจำนวนหรือบางส่วน
โดยจะทยอยคืนหนี้เงินกู้ที่อัตราดอกเบี้ยสูงสุดก่อน ทั้งนี้
กระทรวงการคลังจะแจ้งให้ผู้ให้กู้ทราบล่วงหน้าไม่น้อยกว่า ๑ เดือน
๓.๖
หากวันครบกำหนดชำระดอกเบี้ยตรงกับวันหยุดราชการหรือวันหยุดธนาคารแห่งประเทศไทย กระทรวงการคลังจะชำระหนี้ในวันเปิดทำการถัดไป
โดยไม่นับวันหยุดราชการหรือวันหยุดธนาคารแห่งประเทศไทยดังกล่าวเข้ารวมเพื่อคำนวณดอกเบี้ยในงวดที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงวันก่อนวันชำระหนี้
๓.๗ ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๓๐ เมษายน พ.ศ. ๒๕๕๖
สุภา ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง










ปริยานุช/ผู้จัดทำ
๒๘ พฤษภาคม
๒๕๕๖

อุษมล/ผู้ตรวจ
๒๘ พฤษภาคม
๒๕๕๖

















































[๑] ราชกิจจานุเบกษา เล่ม
๑๓๐/ตอนพิเศษ ๖๑ ง/หน้า ๑๓/๒๓ พฤษภาคม ๒๕๕๖